 NA FARHIYA HUSSEIN “WALIVUNJA mlango wangu saa nane usiku nikiwa nimelala karibu na mtoto wangu wa umri wa mwaka mmoja. Mlango huo wa chuma uliharibu kuta na athari ilijeruhi mkono wangu wa kushoto… Nina majeraha kwenye mapaja yangu.” Haya yalikuwa maneno ya machungu ya Bi Mwanaisha Abdallah mkazi wa Mombasa aliyekuwa akirejelea shambulio la Alhamisi nyumbani kwake, ambapo usiku huo mumewe alitekwa nyara na watu wasiojulikana. “Nilisikia mtu akijaribu kufungua mlango lakini dakika chache baadaye niliona giza. Waliingia zaidi ya wanaume 10 waliovalia sare za kivita zinazofanana na magwanda ya wanajeshi. Walikuwa na silaha kamili na wakiwa wamefunika nyuso zao,” anaeleza Bi Abdallah. Anasema kitu kama guruneti kilitupwa mlangoni. Kulingana na Bi Abdallah, watu hao wasiojulikana walimwagiza mumewe Bw Hassan Lamini amkabidhi mtoto wao wa umri wa mwaka mmoja ambaye alikuwa amembeba. “Mume wangu aliamrishwa kutoa simu yake ya mkononi, kisha watu hao ambao walikuwa wameficha nyuso zao wakaelekea chumbani mwetu na chooni ambako walipekua kwa kina kana kwamba walikuwa wakitafuta kitu,” aeleza Bi Abdallah, akisema watu hao wasiojulikana walimpatia huduma ya kwanza baada ya kuona anavuja damu nyingi kutoka kwa mkono. Bi Abdallah anasema baada ya watu hao kukosa walichokuwa wakitafuta, walimtia pingu mumewe na kuondoka naye, na hadi kufikia sasa familia haijui yuko wapi. Baba yake Hassan, Bw Lamini Omar anasema mwanawe ni mtu mpole na alikuwa nchini kwa muda usiozidi mwaka mmoja baada ya kurejea kutoka Qatar ambako alikuwa akifanya kazi ya usafi. “Anatakiwa kurejea Qatar mwezi ujao, tumeshalipa Sh50,000 na tupo kwenye harakati za kukamilisha taratibu za safari yake. Mwanangu hajawahi kukamatwa na ndiyo maana nawasihi waliomteka nyara wamrudishe kwa wema na ikiwa ana kesi ya kujibu basi afikishwe mahakamani,” akasema Bw Omar. Mama yake Hassan, Bi Fatuma Badi ambaye anaishi na ulemavu wa macho, amesikitishwa na hali iliyomtokea mwanaye wa kiume. “Yeye ndiye kitinda mimba na mwana wa kiume pekee. Ninaomba kwa upole kurejeshwa kwa mwanangu. Nilifanyiwa upasuaji wa jicho juzi na hali imezidi kuwa mbaya zaidi,” alisema Bi Badi huku akilia. Afisa wa Dharura Shirika la Haki Africa, Bw Mathias Shipeta alibainisha kuwa hii ni kesi ya nne ya watu kupotezwa kwa njia ya kutatanisha eneo la Pwani katika muda wa wiki moja. “Rais alibaini kuwa utekaji nyara wa nguvu utakomeshwa, nini kinatokea? Tunaomba serikali iingilie kati na kutafuta suluhu. Kesi nne ambazo tumepokea, moja ilikuwa ya Lamu na tatu kutoka Kaunti ya Mombasa,” alisema Bw Shipeta. Familia ya kijana mwenye umri wa miaka 22 ambaye anashukiwa kutekwa nyara siku ya Jumatatu imefichua kwamba alichukuliwa na gari aina ya Land Cruiser siku hiyo jioni na hajaonekana tangu wakati huo. Akizungumza na Taifa Jumapili, Bi Husna Sharrif, ambaye ni dada mkubwa wa Abdulkadir Sharrif Ali ameelezea jinsi kaka yake alivyochukuliwa na watu wasiojulikana ambao waliondoka naye. “Nilipokea simu kutoka kwa mtu ambaye alinijulisha kuwa Abdulkadir alichukuliwa na wanaume sita waliovalia sare za polisi na hatujamsikia wala kumuona tangu kutokea kwa tukio hilo,” akasema Bi Shariff. Abdulkadir aliripotiwa kutekwa nyara na maafisa wa usalama mwezi Oktoba 30, 2023, huko Witu, Lamu, mwendo wa saa kumi jioni. Tukio hili liliripotiwa katika Kituo cha Polisi cha Wito chini ya nambari ya OB. 26/30/10/2023. Aidha Husna alisema kuwa gari hilo aina ya Land Cruiser halikuwa na alama za kuonyesha lilipotoka na kuongeza kuwa watu wanne walikuwa nyuma na wawili wakiwa wamekaa mbele. Alimtaja kaka yake kama mtu mtulivu ambaye alikuwa amesafiri kufanya kazi nchini Qatar kwa mwaka mmoja tangu 2018 na alirejea nchini mwaka wa 2019 baada ya mkataba wake kumalizika. “Tangu aliporudi kutoka Qatar, kaka yangu amekuwa akifanya kazi za mkono ili kujikimu. Ni mwanafunzi aliyemaliza Kidato cha Nne,” aliongeza. Bi Husna aliongeza kuwa Abdulkadir hajawahi kukamatwa na hajawahi kumweleza kuhusu mtu yeyote kumfuatilia. Pia aliongeza kuwa Abdulkadir ni baba wa mtoto mmoja na mke wake ni mjamzito wa miezi mitano sasa. Alitoweka vipi? Shahidi aliyezaliwa na kukulia huko Witu, Kaunti ya Lamu, Bw Issa Ahmed, alisema si tukio la kwanza na kwamba vijana wengi wameathiriwa na kupotea kwa njia tatanishi. “Tunaiomba serikali kumrejesha mmoja wetu akiwa salama baada ya kumfahamu kuwa mtulivu na mpenda amani,” alisema Bw Ahmed. Aliiambia Taifa Jumapili kuwa Abdulkadir alichukuliwa mbele yake na marafiki wake katika hoteli ya Bash Bash alipokuwa na mazungumzo na rafiki mmoja. “Alichukuliwa na wanaume wanne waliovalia sare zinazofanana na za wanajeshi alipokuwa akiongea na rafiki wake. Nyuso zao zilikuwa zimefichwa na walikuwa wamebeba bunduki,” aliongeza. Issa ambaye pia ni dereva wa babake Abdulkadir alisema watu wasiojulikana walimchukua Abdulkadir na mwingine ambaye aliondoka nao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  